EURÓPSKA KOMISIA V Bruseli22. 10. 2020 COM(2020) 664 final SPRÁVA KOMISIE EURÓPSKEMU PARLAMENTU A RADE Správa o vykonávaní a fungovaní nariadenia Európskeho parlamentu a Rady (EÚ) 2017/1004 zo 17. mája 2017 o vytvorení rámca Únie pre zber, správu a využívanie údajov v odvetví rybárstva a pre podporu vedeckých odporúčaní súvisiacich so spoločnou rybárskou politikou, a ktorým sa zrušuje nariadenie Rady (ES) č. 199/2008 (prepracované znenie) {SWD(2020) 229 final}



ÚVOD Spoľahlivé a úplné údaje sú kľúčové na riadenie rybárstva v rámci spoločnej rybárskej politiky (SRP), ktorá je založená na najlepších dostupných vedeckých odporúčaniach. Hlavným nástrojom pre zber a správu údajov je nariadenie (EÚ) 2017/1004 (ďalej len „nariadenie o rámci pre zber údajov“), ktoré je prepracovaným znením predchádzajúceho nariadenia z roku 2008. Rámcom pre zber údajov sa stanovuje harmonizovaný prístup k zberu biologických, environmentálnych, technických a socioekonomických údajov členskými štátmi v rámci celej Únie pre odvetvia rybolovu, akvakultúry a spracovania (príloha 1 k pracovnému dokumentu útvarov Komisie). Podľa článku 23 nariadenia o rámci pre zber údajov sa vyžaduje, aby Európska komisia predložila Európskemu parlamentu a Rade správu o vykonávaní a fungovaní tohto nariadenia. Táto povinnosť sa spĺňa touto správou. V rámci pre zber údajov sa zdôrazňuje prístup zameraný na koncových používateľov a regionalizácia zberu údajov vytvorením regionálnych koordinačných skupín. Podľa rámca pre zber údajov členské štáty vykonávajú zber údajov prostredníctvom národných pracovných plánov a podávajú správy o vykonávaní prostredníctvom výročných správ. Po prvýkrát môžu zároveň na doplnenie (alebo nahradenie) príslušných častí národných pracovných plánov predložiť regionálne pracovné plány koordinované na úrovni morskej oblasti. Rámcom pre zber údajov sa Komisii udeľuje právomoc prijímať rozhodnutia Komisie na stanovenie viacročného programu Únie na zber údajov, v ktorom sa stanovujú podrobné povinnosti členských štátov týkajúce sa zberu údajov. Viacročný program Únie na roky 2017 – 2019 už bol čiastočne zosúladený s nariadením o rámci pre zber údajov. Viacročný program Únie na roky 2020 – 2021 (pozostávajúci z dvoch rozhodnutí Komisie) je plne založený na nariadení o rámci pre zber údajov. Od roku 2014 Európsky námorný a rybársky fond (ENRF) poskytuje členským štátom finančnú podporu na činnosti týkajúce sa zberu údajov. VYKONÁVANIE A FUNGOVANIE PRÁVNEHO PREDPISU 1.Hlavní aktéri podľa rámca pre zber údajov 1.1.Členské štáty Členské štáty sú zodpovedné za zber a uchovávanie údajov, kvalitu a úplnosť primárnych údajov a ochranu údajov v súlade s právnymi povinnosťami. Všetky členské štáty majú zavedený systém zberu, uchovávania a správy údajov a všetky predložili Komisii národné pracovné plány (zahŕňajúce roky 2017 – 2019 a 2020 – 2021) na prijatie. Pracovný plán vykonáva jeden alebo viacero vedeckých ústavov v členskom štáte, často v závislosti od veľkosti a rozmanitosti oblasti rybárstva. Všetky členské štáty v súlade s právnymi povinnosťami organizujú národné koordinačné stretnutia a určili národného spravodajcu zodpovedného za vnútornú koordináciu, za sprístupňovanie údajov koncovým používateľom a za styky s Komisiou. Stabilná sieť národných spravodajcov (v rámci podskupiny expertnej skupiny pre zber údajov týkajúcich sa rybárstva) výrazne uľahčuje spoluprácu medzi útvarmi Komisie a vnútroštátnou verejnou správou. 1.2.Regionálne koordinačné skupiny Na základe prístupu regionalizácie regionálne koordinačné skupiny podporujú vykonávanie rámca pre zber údajov a môžu predkladať regionálne pracovné plány, ktorými sa zlepšuje koordinácia v zodpovedajúcich morských oblastiach s cieľom ďalšej podpory spoľahlivých vedeckých odporúčaní. Komisia sa zúčastňuje na výročných zasadnutiach a medzizasadnutiach ako člen. Koncoví používatelia sa zúčastňujú ako pozorovatelia (príloha 2 k pracovnému dokumentu útvarov Komisie). Od nadobudnutia účinnosti nariadenia o rámci pre zber údajov bolo vytvorených šesť nových regionálnych koordinačných skupín. Dve z nich sa v roku 2019 zlúčili, čo znamená, že v súčasnosti existuje päť regionálnych koordinačných skupín: regionálna koordinačná skupina pre Baltské more, regionálna koordinačná skupina pre severný Atlantik, Severné more a východnú časť Severného ľadového oceánu, regionálna koordinačná skupina pre Stredozemné more a Čierne more, regionálna koordinačná skupina pre veľké pelagické druhy a regionálna koordinačná skupina pre diaľkové rybárstvo (príloha 2 k pracovnému dokumentu útvarov Komisie). V socioekonomických otázkach je koordinátorom celoeurópska plánovacia skupina pre ekonomické otázky (PGECON). 1.3.Koncoví používatelia Koncoví používatelia vypracúvajú vedecké odporúčania alebo majú záujem o (vedeckú) analýzu údajov v odvetví rybárstva na účely výskumu alebo hospodárenia. Kľúčovými koncovými používateľmi sú: I)Medzinárodná rada pre výskum mora (ICES), ktorá poskytuje vedecké odporúčania týkajúce sa morských zdrojov v severovýchodnom Atlantiku;

II)Vedecký, technický a hospodársky výbor pre rybárstvo (STECF), expertná skupina Komisie, ktorá poskytuje odporúčania týkajúce sa súboru otázok (vrátane zberu údajov, politiky pre odhadzovanie úlovkov, využívania zdrojov v Stredozemnom mori a ekonomiky flotíl); III)vedecké výbory regionálnych organizácií pre riadenie rybárstva na základe dohôd o partnerstve v odvetví udržateľného rybárstva a iné medzinárodné organizácie. Koncovými používateľmi sú aj útvary Komisie [Spoločné výskumné centrum (JRC), Generálne riaditeľstvo pre námorné záležitosti a rybárstvo (GR MARE)], napríklad na účely hospodárskej analýzy rybárstva a akvakultúry. Rámcom pre zber údajov sa umožňuje využívanie údajov širokému spektru koncových používateľov. V sledovanom období bola skupina kľúčových koncových používateľov pomerne stabilná, pričom pribudol len obmedzený počet nových koncových používateľov. Koncoví používatelia získavajú údaje prostredníctvom výziev na poskytnutie údajov adresovaných členským štátom alebo v rámci oznamovacej povinnosti (v prípade regionálnych organizácií pre riadenie rybárstva). V rokoch 2017 – 2019 bolo ukončených 72 výziev na poskytnutie údajov a oznamovacích povinností (príloha 3 k pracovnému dokumentu útvarov Komisie). 1.4.Hostiteľské subjekty regionálnych databáz Regionálne databázy uľahčujú prácu koncových používateľov v morských oblastiach. Databázy umožňujú preskúmať úplnosť a spoľahlivosť údajov a opraviť chybné údaje a obmedzovať ich výskyt. Pre štyri morské oblasti v severovýchodnom Atlantiku (Baltské more, Severné more, severozápadné a juhozápadné vody Únie) existuje jedna regionálna databáza. Hostiteľom databázy Fishframe je organizácia ICES, ktorá uchováva, spravuje a využíva údaje. ICES realizuje výzvy na poskytnutie údajov prostredníctvom ďalšej databázy (Intercatch) (príloha 3 k pracovnému dokumentu útvarov Komisie). Okrem odporúčaní týkajúcich sa populácie rýb umožňuje táto databáza organizácii ICES vypracúvať a predkladať regionálne prehľady týkajúce sa rybárstva a koncepcie odberu vzoriek pre komerčné rybárstvo. Cieľom organizácie ICES je integrovať obe databázy do jednej regionálnej databázy a systému odhadovania. Pre Stredozemné more a Čierne more neexistuje napriek súboru analýz uskutočniteľnosti žiadna regionálna databáza. Komisia pokračuje vo svojom úsilí nájsť pre túto databázu hostiteľský subjekt. JRC je hostiteľom databázy údajov o rybolove a akvakultúre pre celú EÚ vrátane verejne dostupných údajov. JRC pripravuje údaje, ktoré sa využívajú pri osobitných témach (napr. rovnováha flotíl, režimy úsilia) na podporu činnosti útvarov Komisie a poradenskej činnosti výboru STECF, ale aj na účely výskumu, ktorý vykonávajú tretie strany. JRC podporuje činnosť spojenú s rámcom pre zber údajov tým, že je hostiteľom nástroja na monitorovanie prenosu údajov a webového sídla rámca pre zber údajov. 1.5.Európska komisia Okrem uplatňovania práva iniciatívy na predkladanie návrhov právnych predpisov má Komisia podľa rámca pre zber údajov viacero úloh súvisiacich so zabezpečením riadneho vykonávania. Schvaľuje národné pracovné plány členských štátov (od roku 2017 do roku 2020 bolo prijatých 54 pracovných plánov/zmien členských štátov) a posudzuje ich vykonávanie prostredníctvom výročných správ (od roku 2017 do roku 2019 to bolo 77 výročných správ) po hodnotení výborom STECF. Komisia podporuje členské štáty a regionálne koordinačné skupiny pri vykonávaní povinností týkajúcich sa zberu údajov a udržiava úzke a pravidelné kontakty prostredníctvom návštev a stretnutí (príloha 4 k pracovnému dokumentu útvarov Komisie). Komisia zároveň pravidelne overuje, či členské štáty spĺňajú kritériá pre financovanie z prostriedkov ENRF, pričom posudzuje kvalitu a spoľahlivosť prenosu údajov členských štátov. 1.6.Vedecký, technický a hospodársky výbor pre rybárstvo V rámci pre zber údajov sa výbor STECF určuje ako vedecký orgán na hodnotenie národných pracovných plánov a výročných správ členských štátov a na hodnotenie otázok týkajúcich sa údajov. S cieľom zabezpečiť vedeckú kvalitu požiadaviek týkajúcich sa údajov sa s výborom STECF (príloha 5 k pracovnému dokumentu útvarov Komisie) konzultuje aj v súvislosti s vypracovaním a prijímaním rozhodnutí Komisie (napr. viacročný program Únie, vzorové pracovné plány a výročné správy) a v súvislosti s otázkami kvality údajov týkajúcimi sa týchto rozhodnutí. 1.7.Expertná skupina pre zber údajov týkajúcich sa rybárstva a Výbor pre rybolov a akvakultúru Expertná skupina Komisie pre zber údajov týkajúcich sa rybárstva má podskupiny: I)skupina národných spravodajcov na koordináciu vykonávania rámca pre zber údajov členskými štátmi; II)stretnutie o nadviazaní spolupráce na koordináciu regionálnych koordinačných skupín v otázkach presahujúcich rámec morských regiónov;

III)skupina PGECON na koordinovanie zberu socioekonomických údajov; IV)skupina pre informačné systémy týkajúce sa údajov – neaktívna. Zasadnutia podskupín sa v období vykonávania uskutočňovali každý rok. Tieto podskupiny poskytovali odporúčania na rôzne témy. Výbor pre rybolov a akvakultúru poskytol kladné odporúčanie k návrhu viacročného programu Únie na roky 2020 – 2021 (časť vykonávacieho rozhodnutia). 2.Hlavné nástroje a činnosti podľa rámca pre zber údajov 2.1.Viacročný program Únie V rámci pre zber údajov sa stanovuje viacročný program Únie, v ktorom sa uvádzajú podrobné požiadavky na zber údajov členskými štátmi, uvádza zoznam povinných prieskumov na mori a stanovujú prahové hodnoty pre zber údajov. V povinnostiach podľa viacročného programu Únie sa odrážajú identifikované potreby koncových používateľov týkajúce sa údajov (príloha 6 k pracovnému dokumentu útvarov Komisie). Po viacročnom programe Únie na roky 2017 – 2019 nasledovali dve rozhodnutia Komisie, ktoré tvorili viacročný program Únie na roky 2020 – 2021 prijatý začiatkom roka 2019. Viacročný program Únie na obdobie po roku 2021 sa pripravuje a zahŕňa rozsiahle konzultácie so zainteresovanými stranami, s koncovými používateľmi a vedecké konzultácie (príloha 7 k pracovnému dokumentu útvarov Komisie). Bude zosúladený s novým ENRF a bude zahŕňať aktualizácie zoznamov druhov a oblastí hospodárenia, ako aj hospodárskych a sociálnych premenných. Bude zahŕňať aj preskúmanie požiadaviek týkajúcich sa zberu údajov o citlivých druhoch, rekreačnom rybolove, diadrómnych druhoch, akvakultúre a morských ekosystémoch, ako aj preskúmanie zoznamu povinných vedeckých prieskumov na mori a prahových hodnôt pre zber údajov. 2.2.Viacročné pracovné plány Na základe viacročného programu Únie členské štáty predkladajú Komisii viacročné národné pracovné plány v súlade so šablónami a usmerneniami pre predkladanie, ktoré sa uvádzajú v osobitnom rozhodnutí (príloha 8 k pracovnému dokumentu útvarov Komisie). Komisia pracovné plány schvaľuje po vedeckom preskúmaní vo výbore STECF. Členské štáty môžu každý rok predložiť zmeny svojich pracovných plánov. Komisia prijala 27 viacročných pracovných plánov členských štátov na roky 2017 – 2019 a 35 následných zmien (19 za rok 2018 na prispôsobenie sa nariadeniu o rámci pre zber údajov a 16 za rok 2019). Zmeny sa vykonali po i) pripomienkach výboru STECF alebo Komisie k pracovným plánom prijatým v roku 2016; ii) pripomienkach výboru STECF alebo Komisie k výročnej správe členského štátu; iii) odporúčaniach regionálnych koordinačných skupín a skupiny PGECON a iv) zmenách v oblasti rybárstva s účinkom na odber vzoriek. Po kladnom posúdení vo výbore STECF Komisia v decembri 2019 prijala 27 nových pracovných plánov na základe viacročného programu Únie na roky 2020 – 2021. 2.3.Výročné správy Členské štáty sú povinné každoročne predkladať správy o vykonávaní svojich pracovných plánov v súlade s formátmi a harmonogramami podľa osobitného rozhodnutia. Všetky členské štáty predložili výročné správy v sledovanom období rokov 2017 – 2019 včas. Výročné správy členských štátov posudzuje výbor STECF. Komisia na základe toho a s pomocou nástroja na monitorovanie prenosu údajov kontaktuje členské štáty s cieľom zabezpečiť následné opatrenia, úpravy v rámci roka a začlenenie záverov do súčasnej činnosti a plánovania. Koncoví používatelia poskytujú spätnú väzbu k otázkam týkajúcim sa prenosu údajov (zlyhania), ktoré sa analyzujú, kategorizujú (podľa závažnosti, druhu, pokrytia, kvality, včasnosti) a v súvislosti s ktorými sa s členskými štátmi vykonávajú následné opatrenia. Komisia svoju činnosť v roku 2018 zrýchlila, čo viedlo k priaznivým trendom pri riešení otázok týkajúcich sa prenosu údajov a zlepšovaní výkonnosti členských štátov. Komisia v rokoch 2018 – 2019 analyzovala výkonnosť členských štátov v rokoch 2014 – 2017 vzhľadom na kritériá nedodržiavania pravidiel pre financovanie v rámci ENRF. Výkonnosť 21 členských štátov sa považovala za uspokojivú. Analýzou bolo identifikovaných šesť členských štátov, ktorých výkonnosť a predkladanie údajov si vyžadovali výrazné zlepšenie. V dialógu s týmito členskými štátmi boli určené a schválené oblasti na zlepšenie, ktoré sa mali uplatňovať okamžite a v následných pracovných plánoch (ich zmenách). S jedným z týchto šiestich členských štátov bol dohodnutý osobitný plán opatrení (prísne vykonávaný od roku 2020). Výkonnosť v rokoch 2018 – 2019 sa bude posudzovať v druhej polovici roka 2020. V údajoch zozbieraných o rybárstve v najvzdialenejších regiónoch na podporu vedeckých odporúčaní a vykonávania SRP boli vo všeobecnosti zistené obmedzenia. Výbor STECF vydal v roku 2020 odporúčanie na zlepšenie zberu údajov a GR MARE iniciovalo štúdiu na získanie systematického prehľadu o potrebách týkajúcich sa údajov a možnom budúcom prístupe. 2.4.Pilotné štúdie

Podľa viacročných programov Únie na roky 2017 – 2019 a 2020 – 2021 musia členské štáty uskutočniť pilotné štúdie na preskúmanie a vypracovanie metód zberu údajov vo viacerých oblastiach: I)rekreačný rybolov; II)vplyv rybolovných činností na morské biologické zdroje a morské ekosystémy; III)sociálne údaje o zamestnanosti a IV)environmentálne údaje o akvakultúre (príloha 9 k pracovnému dokumentu útvarov Komisie). Väčšina pilotných štúdií sa stále realizuje a úplné výsledky sa očakávajú v rokoch 2020 – 2022. Po dokončení sa ich výsledky majú plne začleniť do pravidelných činností členských štátov v oblasti zberu údajov a v príslušných prípadoch ich majú na úrovni morských oblastí koordinovať regionálne koordinačné skupiny. 2.5.Regionálny prístup k vykonávaniu Dlhodobým zámerom právnych predpisov EÚ v oblasti zberu údajov bolo presadzovanie regionálnej spolupráce, pričom regionálne koordinačné stretnutia sa uskutočňujú od polovice prvého desaťročia 21. storočia. V nadväznosti na prístup regionalizácie v novej SRP sa v rámci pre zber údajov stanovuje vytvorenie regionálnych koordinačných skupín. Vďaka regionálnej spolupráci sa zlepšuje účinnosť a efektívnosť zberu údajov prostredníctvom spoločného využívania odborných znalostí, údajov, vedomostí a úloh a prostredníctvom regionálnej súčinnosti a štandardizácie. Očakáva sa, že to prinesie harmonizáciu národných pracovných plánov a napokon povedie k regionálnym pracovným plánom. V regionálnych koordinačných skupinách sa združujú členské štáty podľa morskej oblasti s cieľom koordinovať plánovanie a vykonávanie zberu údajov. Vo všetkých regionálnych koordinačných skupinách sa uskutočňujú výročné zasadnutia (príloha 2 k pracovnému dokumentu útvarov Komisie) a vo väčšine sa organizujú medzizasadnutia a zasadnutia podskupín. Finančná podpora na vypracovanie regionálnych opatrení v rámci regionálnych koordinačných skupín sa poskytuje prostredníctvom študijných grantov. Regionálne koordinačné skupiny posilňujú súdržnosť zberu údajov v morskej oblasti prostredníctvom dohodnutých metodík a prístupov reakcie na výzvy na poskytnutie údajov, spolupráce na vedeckých prieskumoch vykonávaných členskými štátmi (napr. rozdelenie úloh), koordinácie činností odberu vzoriek, riešenia otázok týkajúcich sa údajov (napr. kontroly kvality pred nahratím údajov, následné opatrenia v súvislosti s otázkami nahlásenými v nástroji na monitorovanie prenosu údajov) a koordinácie činnosti súvisiacej s regionálnymi databázami. Regionálne koordinačné skupiny zároveň pôsobia na celoregionálnej úrovni v prípade otázok relevantných pre iné morské oblasti. Ich rozhodnutia a opatrenia sa stanovujú v odporúčaniach (príloha 10 k pracovnému dokumentu útvarov Komisie), ktoré sa každoročne prediskutujú s výborom STECF, pričom sa zabezpečia riadne následné činnosti. Od roku 2017 začali regionálne koordinačné skupiny vypracúvať regionálne pracovné plány. Regionálne koordinačné skupiny musia v rámci tohto procesu zvážiť možné zmeny v odbere vzoriek, obmedzenia vo financovaní, výzvy spojené s vykonávaním spoločných postupov v rôznych členských štátoch a prepojenie činnosti regionálnych koordinačných skupín s činnosťou vnútroštátnej verejnej správy členských štátov. Regionálne koordinačné skupiny a skupina PGECON sa pravidelne stretávajú s Komisiou, národnými spravodajcami a koncovými používateľmi, aby koordinovali a prediskutovali činnosti zberu údajov na stretnutiach o nadviazaní spolupráce, stretnutiach pre spoločné rozhodnutia a stretnutiach s koncovými používateľmi. Na výročných stretnutiach o nadviazaní spolupráce predsedovia regionálnych koordinačných skupín/skupiny PGECON, Komisia a koncoví používatelia pracujú na týchto otázkach: I)zabezpečenie konvergencie činnosti regionálnych koordinačných skupín; II)riešenie a zoskupenie odporúčaní regionálnych koordinačných skupín s cieľom umožniť synergie; III)posilnenie prepojenia medzi regionálnymi koordinačnými skupinami a skupinou PGECON; IV)identifikovanie celoeurópskych otázok a navrhovanie opatrení; V)zlepšenie spolupráce s koncovými používateľmi a Komisiou; a VI)zviditeľnenie regionálnych koordinačných skupín a skupiny PGECON. Výročné zasadnutie regionálnych koordinačných skupín s koncovými používateľmi (napr. ICES, STECF, regionálne organizácie pre riadenie rybárstva) je rozhodujúce pre identifikáciu potrieb koncových používateľov, pre budúce výzvy na poskytnutie údajov a pre diskusiu o otázkach týkajúcich sa prenosu údajov.